b'\n_START_ARTICLE_\nFoz do Igua\xc3\xa7u\n_START_PARAGRAPH_\nFoz do Igua\xc3\xa7u (kar v portugal\xc5\xa1\xc4\x8dini pomeni\xc2\xa0\xc2\xbbizliv reke Igua\xc3\xa7u\xc2\xab) je mesto s 309.000 prebivalci v brazilski zvezni dr\xc5\xbeavi Paran\xc3\xa1. Nahaja se okoli 650 km zahodno od provincialne prestolnice Curitibe. Kot pove \xc5\xbee ime, le\xc5\xbei ob izlivu reke Igua\xc3\xa7u v reko Paran\xc3\xa1, ki predstavlja tromejo Brazilije, Argentine in Paragvaja._NEWLINE_Ozemlje, kjer danes stoji Foz do Igua\xc3\xa7u, je prvotno pripadalo Paragvaju, po vojni trojnega zavezni\xc5\xa1tva leta 1865 pa je pre\xc5\xa1lo pod Brazilijo. Spo\xc4\x8detka je tam stala le voja\xc5\xa1ka kolonija, leta 1910 so na njenem mestu ustanovili naselbino Vila Iguazu, 10. junija 1914 pa je postala mesto Foz do Iguassu. Leta 1945 je bila sprejeta reforma portugalskega jezika in v skladu z njo je mesto dobilo dana\xc5\xa1nje ime Foz do Igua\xc3\xa7u. Poleg bli\xc5\xbeine slapov Iguaz\xc3\xba, kjer so leta 1939 ustanovili prvi narodni park, so na razvoj mesta pomembno vplivali \xc5\xa1e izgradnja leta 1965 dokon\xc4\x8danega Mostu prijateljstva, ki ga povezuje s paragvajskim mestom Ciudad del Este in tamkaj\xc5\xa1njo brezcarinsko cono, leta 1985 dograjeni most Tancredo Neves, ki ga povezuje z argentinskim mestom Puerto Iguaz\xc3\xba, ter hidroelektrarna Itaip\xc3\xba, ki je pri\xc4\x8dela obratovati leta 1984. Leta 2005 so mestni svetniki brazilske socialdemokratske stranke \xc5\xbeeleli mestu vrniti staro ime Foz do Iguassu, ker naj bi ga bilo tako la\xc5\xbeje najti v internetnih iskalnikih in ker naj jezikovna reforma iz leta 1945 sploh ne bi zahtevala preimenovanja \xc5\xbee obstoje\xc4\x8dih lastnih imen. Namero so opustili, ker naj bi po neuradnih anketah kar 70% me\xc5\xa1\xc4\x8danov nasprotovalo preimenovanju._NEWLINE_Mestu dajejo pe\xc4\x8dat \xc5\xa1tevilni priseljenci (Arabci, Kitajci, Nemci, Italijani, Libanonci, Paragvajci, Argentinci, Palestinci, Francozi, \xc5\xa0vedi, Portugalci, Ukrajinci idr.). Kitajska skupnost je z okoli 25.000 pripadniki druga (za S\xc3\xa3o Paulom), muslimanska pa z okoli 20.000 pripadniki tretja naj\xc5\xa1tevil\xc4\x8dnej\xc5\xa1a (za S\xc3\xa3o Paulom in Rio de Janeirom) v Braziliji. Prevladujo\xc4\x8de religije so katoli\xc5\xa1tvo, protestantizem in spiritualizem, pomembni sta \xc5\xa1e islam in budizem. V mestu tako stoji najve\xc4\x8dji budisti\xc4\x8dni tempelj v Braziliji in mo\xc5\xa1eja Omarja ibn al- Khataba pa naj bi bila celo najve\xc4\x8dja izven Bli\xc5\xbenjega vzhoda. _NEWLINE_Zaradi bli\xc5\xbeine slapov Iguaz\xc3\xba, ki le\xc5\xbeijo le dobrih 20 km vzhodno odmesta, je pomebna dejavnost turizem, zaradi \xc4\x8desar je mesto eno najbolj obiskanih v Braziliji. Pomemben delodajalec je hidroelektrarna Itaip\xc3\xba, ki zaposluje okoli 5000 prebivalcev. V mestu je tudi nekaj tekstilne industrije.'